[pic] | EUROOPA ÜHENDUSTE KOMISJON | Brüssel 23.10.2007 KOM(2007) 636 lõplik Soovitus: NÕUKOGU OTSUS Euroopa 2011. aasta kultuuripealinna kohta (komisjoni esitatud) SELETUSKIRI Euroopa Parlamendi ja nõukogu 24. oktoobri 2006. aasta otsuses 1622/2006/EÜ (millega kehtestatakse kultuurisündmusega Euroopa kultuuripealinn seotud ühenduse meede aastateks 2007 kuni 2019)[1] sätestatakse Euroopa kultuuripealinna nimetamise kord. Kooskõlas selle otsuse artikliga 2 nimetatakse alates 2009. aastast Euroopa kultuuripealinnaks kaks linna kahest liikmesriigist otsuse I lisas esitatud kronoloogilise järjestuse alusel. Artikli 14 kohaselt toimub 2011. aasta Euroopa kultuuripealinna nimetamine üleminekusätete alusel järgmiselt: Asjaomane liikmesriik teavitab kandidaatlinna ülesseadmisest Euroopa Parlamenti, nõukogu, komisjoni ja regioonide komiteed hiljemalt neli aastat enne kõnealuse kultuurisündmuse kavandatavat algust. Komisjon moodustab valikukomisjoni, kes meetme eesmärke ja omadusi arvesse võttes esitab kandidaatide ülesseadmise kohta aruande. Valikukomisjon koosneb sõltumatutest juhtivatest isikutest, kes on kultuuriala asjatundjad. Valikukomisjon edastab aruande komisjonile, Euroopa Parlamendile ja nõukogule. Euroopa Parlament võib edastada komisjonile ülesseadmise kohta oma arvamuse hiljemalt kolm kuud pärast aruande kättesaamist. Nõukogu nimetab valikukomisjoni aruande põhjal koostatud komisjoni soovituse alusel asjaomased linnad ametlikult Euroopa kultuuripealinnadeks selleks aastaks, milleks need on üles seatud. Kooskõlas artikliga 2 ja lisaga on enne 2006. aasta lõppu teatanud Soome Turu ning Eesti Tallinna ülesseadmisest kandidaatlinnadena 2011. aastaks. Valikukomisjon kogunes 4. juulil 2007, et ülesseadmised läbi vaadata. Nimetatud läbivaatamine hõlmas kõikide kandidaatlinnade esindajate ärakuulamist. Valikukomisjon esitas komisjonile oma aruande 11. juunil 2007. Valikukomisjoni nõudel edastas komisjon aruande teistele institutsioonidele. Taotluste üldise hindamise alusel on valikukomisjon (tehes mõningaid parandusettepanekuid) kokku leppinud, et Euroopa Liidu institutsioonidele soovitatakse 2011. aasta Euroopa kultuuripealinnadena Turut ja Tallinna. Pärast valikukomisjoni aruande saamist edastas Euroopa Parlamendi kultuuri- ja hariduskomisjon 13. septembril kirja hariduse ja kultuuri peadirektoraadile, et esile tõsta olulisi aspekte arvamuste vahetamiseks nimetatud küsimuse kohta. Komisjon edastab kooskõlas otsuse 1622/2006/EÜ artikliga 14 nõukogule järgneva soovituse Turu ja Tallinna ametliku nimetamise kohta 2011. aasta Euroopa kultuuripealinnadeks. Soovitus: NÕUKOGU OTSUS Euroopa 2011. aasta kultuuripealinna kohta EUROOPA LIIDU NÕUKOGU, võttes arvesse Euroopa Ühenduse asutamislepingut, võttes arvesse Euroopa Parlamendi ja nõukogu otsust 1622/2006/EÜ, millega kehtestatakse kultuurisündmusega „Euroopa kultuuripealinn” seotud ühenduse meede aastateks 2007 kuni 2019,[2] eriti selle artiklit 14, võttes arvesse komisjonile, Euroopa Parlamendile ja nõukogule 2007. aasta septembris otsuse 1622/2006/EÜ artikli 14 lõike 2 kohaselt esitatud valikukomisjoni aruannet, arvestades, et otsuse nr 1622/2006/EÜ artiklis 14 lõikes 3 osutatud tingimused on täielikult täidetud, võttes arvesse komisjoni 2007. aasta soovitust, ON TEINUD JÄRGMISE OTSUSE: Artikkel 1 Vastavalt otsuse 1622/2006/EÜ artiklile 14 nimetatakse Turu ja Tallinn 2011. aasta Euroopa kultuuripealinnadeks. Artikkel 2 Nimetatud linnad võtavad vajalikud meetmed, et tagada otsuse 1622/2006/EÜ artikli 3 tõhus rakendamine. Brüssel, […] Nõukogu nimel eesistuja […] [1] ELT L 304, 3.11.2006, lk 1. [2] ELT L 304, 3.11.2006, lk 1.